Κυριακή, 14/4/2013

**Επιμνημόσυνη Ομιλία Υπουργού Δικαιοσύνης και Δημόσιας Τάξης κ. Ιωνά Νικολάου στο ετήσιο Μνημόσυνο της «Κυράς της Λαπήθου», Ευφροσύνης Προεστού, στον Ιερό Ναό Παναγίας Φανερωμένης, Λευκωσία, 8.45 π.μ.**

Είναι μερικοί άνθρωποι που όσος χρόνος και αν περάσει, πάντοτε θα ζουν ανάμεσα μας και δεν μπορεί να μας λείψουν. Γιατί ακόμα κι αν δεν τους ζούμε καθημερινά, αισθανόμαστε ασφαλείς ξέροντας ότι κάπου εκεί είναι η εικόνα τους και η σκιά τους και γι’ αυτό τους νιώθουμε πάντα δίπλα μας. Το ρόλο αυτό παίζει στη ζωή μας η Ευφροσύνη Προεστού, η Κυρά της Λαπήθου, που μέσα στη δίνη της τουρκικής βαρβαρότητας, ανέδειξε με αυτοθυσία την ανθρώπινη αλληλεγγύη, που τόσο έχουμε ανάγκη ιδιαίτερα σήμερα.

Σεβαστό ιερατείο, ελληνίδες και έλληνες,

Κατακλυσμένοι με αισθήματα ευλάβειας και σεβασμού, αποτίνουμε τον ελάχιστο, αλλά οφειλόμενο, φόρο τιμής, στην εκλεκτή μάνα όλων των ελλήνων της Κύπρου, την Κυρά της Λαπήθου, μιας γνήσιας ηρωίδας της σύγχρονης ιστορίας μας. Όσο και αν προσπαθείς να αναλύσεις τις πράξεις αλληλεγγύης και αλτρουισμού, που υπέδειξε στις πιο δύσκολες στιγμές της σύγχρονης ιστορίας μας, τόσο φτωχά αποδεικνύονται τα λόγια για να περιγράψεις το ανάστημα και τις διαστάσεις της προσωπικότητας της Ευφροσύνης Προεστού.

Γεννημένη στη Λάπηθο το 1903, η μαία Ευφροσύνη Προεστού, έμελλε να αποτελέσει τη θεοσκέπαστη μάνα για τους δώδεκα εγκλωβισθέντες στρατιώτες μας, τον Αύγουστο του 1974. Η 70χρονη Ευφροσύνη, διαφύλαξε τα παλικάρια που της εμπιστεύτηκε ο Θεός από τις ορδές του Αττίλα και υπήρξε πραγματική σωτήρας για τους εννιά πολεμιστές του 286 ΜΤΠ και τους τρεις του 256 ΤΠ, οι οποίοι είχαν μείνει αποκλεισμένοι στη Λάπηθο, πίσω από τις τουρκικές γραμμές.

Η Ευφροσύνη Προεστού υπήρξε μια χαρισματική γυναίκα, σπάνιος άνθρωπος και ξεχωριστή προσωπικότητα για την σύγχρονη εποχή μας. Πλούσια σε ανθρωπισμό και ευγένεια, διακρίθηκε για τον πατριωτισμό της, σε στιγμές δύσκολες για την πατρίδα μας, όπου ο πατριωτισμός και το υψηλό αίσθημα ευθύνης, αποκτούν ουσιαστικό περιεχόμενο και διακρίνει εκείνους που θέτουν το χρέος προς την πατρίδα και τον συνάνθρωπο, υπεράνω της ζωής τους. Αυτή ήταν η τιμώμενη αγωνίστρια μάνα, πατριώτισσα και ηρωίδα Ευφροσύνη Προεστού.

Μέσα στη συμφορά, στην εθνική εγκατάλειψη, στις πιο καταστροφικές στιγμές της πατρίδας μας, σε μια περίοδο όπου όλοι νοιάζονταν για την αυτοσυντήρηση και την προστασία της δικής τους ζωής, η κυρά της Λαπήθου ανέδειξε με τη στάση και τη γενναιότητά της, το μεγαλείο της ελληνίδας της Κύπρου. Έγγραψε τη δική της λαμπρή σελίδα, που τη διακρίνει ο αλτρουισμός, η αυταπάρνηση και η αυτοθυσία.

Στις 6 Αυγούστου του 74, οι 12 εθνοφρουροί έφτασαν στη Λάπηθο με σκοπό να κρυφτούν και να επιχειρήσουν να διαφύγουν κατά τη διάρκεια της νύχτας. Μπαίνοντας στο σπίτι της Ευφροσύνης Προεστού, όπως οι ίδιοι αφηγούνται, την είδαν να κάθεται στο πίσω μέρος του σπιτιού της, περίλυπη και με μάτια βουρκωμένα ν’ αγναντεύει τη θάλασσα. Μια γυναίκα 70 χρονών περίπου, μόνη της, η οποία ζούσε την αγωνία των στιγμών και τον φόβο της επόμενης μέρας, που δεν ήξερε τι να κάνει και τι την περίμενε. «Γιαγιά, σώσε μας» της είπαν, και αυτή μόλις αντιλήφθηκε την κατάσταση έξω, ανασκουμπώθηκε και ανέλαβε με κίνδυνο της ζωής της, να τους προστατεύσει.

Η κυρά Ευφροσύνη, με τις γνώσεις της στη Τουρκική γλώσσα, καθώς και τις διασυνδέσεις της με τον Ερυθρό Σταυρό, μπορούσε να φύγει από τη Λάπηθο – μα δεν το έπραξε. Έκρυψε τους στρατιώτες την πρώτη νύχτα στο σπίτι της και την επομένη, τους υπέδειξε ένα λαγούμι κοντά στην Πλατεία Ηρώων, όπου παρέμειναν κρυμμένοι για ένα μήνα. Αυτή η σπηλιά ήταν και η κρυψώνα που τους έσωσε τη ζωή. Έξω απ’ αυτήν, καραδοκούσε ο θάνατος: οι Τούρκοι είχαν μπει στην κωμόπολη και είχαν αρχίσει τις εκκαθαριστικές επιχειρήσεις με πρωτοφανή αγριότητα, πυροβολούσαν εναντίον οποιουδήποτε, έσπαζαν τις πόρτες των σπιτιών και εκτελούσαν τους ενοίκους τους, λεηλατούσαν, λήστευαν, ρήμαζαν και βίαζαν.

Η ίδια, με περισσή αυταπάρνηση, προκειμένου να προστατεύσει τα παλληκάρια της, κρυβόταν σε θάμνους, διαφεύγοντας της προσοχής και του ελέγχου των τούρκων που καραδοκούσαν να την σκοτώσουν. Επί ένα μήνα η κυρά Ευφροσύνη τροφοδοτούσε και προστάτευε, διατρέχοντας θανάσιμο κίνδυνο, τους 12 εγκλωβισμένους στρατιώτες της. Τα βράδια οι στρατιώτες έβγαιναν από την κρυψώνα τους και αναζητούσαν τροφή στα λεηλατημένα σπίτια. Μάζευαν ό,τι έβρισκαν και το έπαιρναν στην κυρά Ευφροσύνη, η οποία με την σειρά της αφού τους τα μαγείρευε, τα μετέφερε με κίνδυνο την ζωή της κάθε απόγευμα στη σπηλιά.

Για την πράξη της αυτή, η ελληνόψυχη κυρά Ευφροσύνη υπέστη ανήκουστα, φριχτά βασανιστήρια κι εξευτελισμούς, όταν αποκαλύφθηκε η δράση της από τους Τούρκους. Στον Αστυνομικό Σταθμό της Λαπήθου, όταν μετέφεραν εκεί τα παλληκάρια της, αντιμετώπισε τη φρίκη της τουρκικής βαρβαρότητας. Την έσυραν στο δρόμο δεμένη σε ένα τζιπ, την κτύπησαν ανελέητα και την άφησαν αιμόφυρτη στο πάτωμα του σταθμού. Εκεί διαπίστωσαν την απαράμιλλη γενναιότητα και το μεγαλείο της ψυχής της, αφού παρά τα σωματικά και ψυχολογικά βασανιστήρια, αυτή αρνήθηκε να αποκαλύψει οτιδήποτε στους Τούρκους. Τότε, οδηγήθηκε στο εκτελεστικό απόσπασμα, όπου έμελλε να τη θυμηθεί ένα από τα τουρκόπουλα που είχε ξεγεννήσει και ως Τούρκος αξιωματικός πλέον, τη γλύτωσε από το βέβαιο θάνατο.

Το μαρτύριό της, όμως, συνεχίστηκε στο κάστρο της Κερύνειας, όπου φυλακίστηκε. Ακολούθως, με άκαμπτο το ηθικό, μεταφέρθηκε πίσω στην κατεχόμενη Λάπηθο, απ’ όπου εκδιώχθηκε το Μάιο του 1975, για να πεθάνει 18 χρόνια αργότερα, βυθισμένη στην πίκρα της προσφυγιάς.

Ελληνίδες και έλληνες,

Κοινό γνώρισμα των ηρώων μας, ήταν η γενναία και ενσυνείδητη επιλογή του χρέους προς την πατρίδα, η αρετή και η αφοσίωση προς την γενέθλια γη.

Η Ευφροσύνη Προεστού, όπως και όλοι οι ήρωες μας, δεν έκανε πίσω μπροστά στην εθνική ευθύνη και στο καθήκον προς την ιδιαίτερη μας πατρίδα. Εμφορούμενη από την δύναμη της πίστης, είχε συναίσθηση του χρέους, είχε συνείδηση της αποστολής της, δεν συμβιβάστηκε με το φόβο και την σκληρότητα. Στάθηκε όρθια, έμεινε ασυμβίβαστη, περήφανη και θριάμβευσε, έγινε πρότυπο ζωής στην ιστορία, για να διδάσκει τις επερχόμενες γενεές, πώς πρέπει να περιφρουρείται η ανθρώπινη αλληλεγγύη και πώς οι λαοί πρέπει να προστατεύουν την εθνική τους αξιοπρέπεια.

 Με την ίδια δύναμη της ψυχής και την ίδια αποφασιστικότητα που αγωνίστηκε, οφείλουμε κι εμείς να σταθούμε απέναντι στις εθνικές προκλήσεις που εξακολουθούμε να αντιμετωπίζουμε.

Η Κύπρος του σήμερα, δυστυχώς, δεν είναι αυτή που οραματιστήκαμε, δεν είναι αυτή για την οποία αγωνίστηκε η τιμώμενη ηρωίδα μας. Οι θυσίες και οι αγώνες των ηρώων μας κατά των Τούρκων το ’74, παραμένουν ακόμα εκκωφαντικά αδικαίωτοι, ενώ το δράμα των συγγενών των αγνοουμένων εξακολουθεί να συνεχίζεται.

Το σημερινό μνημόσυνο, αποτελεί μια ιδανική ευκαιρία για να σταθούμε με περίσκεψη απέναντι στην κρισιμότητα των στιγμών που περνά η πατρίδα μας και να προσμετρήσουμε τις δικές μας ευθύνες.

Ο λαός μας σήμερα, εξακολουθεί να βιώνει τόσο τις τραγικές συνέπειες της εισβολής, αλλά και τις συνέπειες μιας πρωτόγνωρης οικονομικής κρίσης. Μιας οικονομικής κρίσης που θέτει σε άμεσο κίνδυνο, όχι μόνο το βιοτικό μας επίπεδο, αλλά και τα θεμέλια της οικονομίας μας και της κοινωνικής μας συνοχής. Και κατ’ επέκταση, τον αγώνα μας για εθνική επιβίωση και δικαίωση.

Τα Εθνικά μας ζητήματα, απαιτούν συλλογικότητα. Απαιτούν να σταθούμε ο ένας δίπλα από τον άλλο, αλληλέγγυα και όλοι μαζί να στηρίξουμε την προσπάθεια της κυβέρνησης για να εξέλθουμε από τα οικονομικά αδιέξοδα που βρίσκεται ο τόπος μας. Λαός και πολιτική ηγεσία, δίδουμε την μάχη ενάντια στις σκληρές και οδυνηρές απαιτήσεις των Ευρωπαίων εταίρων μας.

Η Κυβέρνηση Αναστασιάδη πράττει ό,τι είναι δυνατόν για να εξέλθουμε από την κρίση το συντομότερο. Γιατί μόνο έτσι θα μπορέσουμε να ισχυροποιήσουμε τη διαπραγματευτική μας θέση στο Κυπριακό, στη βάση μιας ολοκληρωμένης και διεκδικητικής στρατηγικής, αξιώνοντας αυτό που δικαιούμαστε, αυτό που μας αξίζει. Απαλλαγμένοι από τα δεσμά της τουρκικής στρατιωτικής κηδεμονίας και των εθνικών διαχωρισμών, δεσμευόμαστε να αγωνιστούμε για την επανένωση της πατρίδας μας. Να αγωνιστούμε για μια λύση που θα διασφαλίζει την εθνική μας ταυτότητα, θα κατοχυρώνει τα ανθρώπινα δικαιώματα όλων των Κυπρίων και θα δημιουργεί τις προϋποθέσεις για μια Κύπρο ειρηνική, δημοκρατική και ευημερούσα, μέσα σε μια μεγάλη ισχυρή και ενωμένη Ευρώπη.

Σ’ αυτές τις μεγάλες ώρες της εθνικής μας ευθύνης, ας ευχηθούμε λοιπόν να μας φωτίζει, η αγωνιστικότητα, η ακλόνητη πίστη και η ισχυρή θέληση της λεβέντισσας Ευφροσύνης Προεστού και ειδικότερα το μήνυμα για ανθρώπινη αλληλεγγύη, που σήμερα παραμένει εκκωφαντικά επίκαιρο.

Γιατί δεν μπορούμε να διαψεύσουμε την ιστορία μας. Δεν δικαιούμαστε να αδικήσουμε και να προδώσουμε όσους θυσιάστηκαν διαχρονικά για την ελευθερία του Ελληνισμού και της ιδιαίτερής μας πατρίδας. Αυτό είναι το ιστορικό μας χρέος, έναντι στις απελθούσες και επερχόμενες γενεές των Ελλήνων της Κύπρου. Αυτή είναι η οφειλή μας και αυτό θα αποτελέσει την καλύτερη δικαίωση των αγώνων και της θυσίας τους.

Αιωνία ας είναι η μνήμη της.